சும்மா கிடைத்ததல்ல சுதந்திரம்

சும்மா கிடைத்ததல்ல சுதந்திரம் வித்யாசாகர் விடுதலையென்று சொன்னாலே நெருப்பில் சுட்ட கோபம்வரும் சுதந்திரமென்று கேட்டாலே சொத்து பறித்த பயம்வரும் உரிமையென்று பேசினாலே விரட்டியடித்த வெள்ளையனை திருப்பியடித்த தமிழனுக்கு ஒற்றுமை தந்தது; சுதந்திரம்! உயிரென்று சொன்னாலே அந்நியன்னு பேராச்சு பிணமென்று சொன்னாலே இந்தியன்னு ஊர்பேச்சு மனிதனென்று சொன்னாலே மதிக்காத வெள்ளையனை விரட்டியடிச்ச தமிழனுக்கு வீரம் தந்தது; சுதந்திரம்! அடிமையாக்கி வைத்தவனை இருநூறு வருடம் தாங்கியாச்சு உறவெல்லாம் சுட்டவனை ஒசத்தியாக்கி பார்த்தாச்சு உடமையெல்லாம் இழந்தாலும் – எதிர்த்துநின்ற தமிழனுக்கு துணிவு தந்தது; சுதந்திரம் மார்தட்டி ஊரொழிச்ச கதையுண்டு – பார்த்தாச்சி காதலிச்சும் ஊர் பிடிச்ச கதையுண்டு – பார்த்தாச்சி யாரடிச்சு யார் மாண்டுபோயினும் – எவனடிச்சும் சாகா தமிழனுக்கு எழுச்சிக் கவிதைகள் கொடுத்தது; சுதந்திரம்! பெண்ணென்றால் போகமென்றே வாழ்ந்தவனும் அடுப்பூதி சமைப்பவளுக்கு படிப்பேனெனக் கேட்டவனும் வைப்பாட்டி வைத்திருந்தாலும் வாரிசை மட்டும் வளர்த்தவனும் திடுக்கிட நிமிர்ந்திட்ட பெண்ணின் பலத்திற்குமாய் சேர்த்துக் கிடைத்தது; சுதந்திரம்! உயிருக்கெல்லாம் மண்ணென்ற விலைவைத்து மண்ணிற்கெல்லாம் ஆங்கிலத்தில் பெயர்வைத்து ஆடைமுதல் சோறுவரை மாற்றிவிட்ட வெள்ளையனால் மாறாத பழைய தமிழனின் மானம் தந்தது; சுதந்திரம்! காக்கை குருவி போல் சுட்டு சுட்டு எறிந்த வெள்ளையனுக்கு, இறக்கப் போகிறோமெனத் தெரிந்தும் மார்பை திருப்பிக் காட்டிய தமிழனின் தியாகத்திற்குக் கிடைத்தது; சுதந்திரம்! ரத்தநெடி மூக்கு சுரண்டி; செத்தபிணம் செவிட்டில் அறைந்து முடங்கிக் கிடந்த சோம்பேறி இளைஞனை அடிமை அடிமை என்ற ஓர்சொல் அடங்கமறுத்து அடங்கமறுத்து பெற்றது; சுதந்திரம்! வீட்டில் உறங்ககூட ஊரான் தடுத்ததை எதிர்த்து வீட்டில் விளைந்ததைகூட ஊரான் பறித்ததை எதிர்த்து வீட்டில் பேசக்கூட ஊரான் மறுத்ததைஎதிர்த்து என் வீட்டு தொழுவத்தில் எவன் மாடோ செனையானதை எதிர்த்து எதிர்த்து எதிர்த்து கிடைத்தது சுதந்திரம்; சும்மா கிடைத்ததல்ல சுதந்திரம்!